Franse chaos: 'Kaptein? Wie, ek?' | Netwerk24
Franse chaos: 'Kaptein? Wie, ek?'
05 Februarie 2019 12:46
Die slot Sébastien Vahaamahina erken hy was nie bewus dat hy Frankryk se kaptein was vir die laaste 20 minute van Vrydag se Sesnasies-toets teen Wallis totdat die skeidsregter hom daarvan ingelig het nie.
Die Franse slot Sébastien Vahaamahina (middel) het nie besef hy het die kapteinskap teen Wallis oorgeneem nie. Foto: Getty Images
Vahaamahina (27) het die leisels by Guilhem Guirado geneem toe die gereelde kaptein in die 59ste minuut vervang is, hoewel niemand in die Franse kamp die groot slot daarvan ingelig het nie, berig SuperSport.
"Dit was die skeidsregter (Wayne Barnes) wat my kom vertel het," sê Vahaamahina, wat sy land Vrydag by die Stade de France in Parys vir die eerste keer aangevoer het sedert sy debuut in 2012.
"Ek het hom gesê hy moet die kaptein spreek. Hy sê toe dit is ek. Die afrigtingspan het my nie vooraf gewaarsku nie."
Vahaamahina dra die skuld vir die besoekers se wendrie. Dit was sy poging om die bal oor 30 m aan te gee wat die Walliese vleuel George North onderskep het om agter die doellyn te gaan kuier.
Die Clermont-slot sê hy het sy spanmaats geraadpleeg voordat hy besluite op die veld geneem het.
"Ek het met die skakelpaar en Louis Picamoles gesels oor watter besluite om te neem," sê hy.
Die Hane se onderkaptein in toetse in 2018 was die veteraan-senter Mathieu Bastareaud, maar hy is deur die afrigter, Jacques Brunel, weggelaat en vervang deur die groentjie Romain Ntamack.